வரி ஏய்ப்பு புகாரின்பேரில், தமிழக சாலைப்பணி ஒப்பந்ததாரர்கள் நாகராஜன் - செய்யாத்துரையின் வீடு, அலுவலகம் உட்பட 20 இடங்களில் வருமானவரித்துறையினர் சோதனையில் ஈடுபட்டுவருகின்றனர். இந்தச் சோதனையில் 100 கோடி ரூபாயும், 100 கிலோ தங்கமும் பறிமுதல் செய்யப்பட்டதாக செய்திகள் வெளியாகின. இந்த நிலையில், மு.க.ஸ்டாலின் வெளியிட்டுள்ள அறிக்கையில், 'முதலமைச்சர் எடப்பாடி பழனிசாமியின் `நட்சத்திர' ஒப்பந்ததாரர், நெடுஞ்சாலைத்துறையில் மிகவும் ஆழமாகத் தடம் பதித்துள்ள நாகராஜன் - செய்யாதுரையின் அனைத்து நிறுவன அலுவலகங்கள், வீடுகள், உறவினர்களின் வீடுகள் எல்லாவற்றிலும் அதிரடியாக வருமான வரித்துறை சோதனை இரண்டு நாள்களாக தொடர்ந்து நடைபெற்று வருகிறது. இரவு, பகலாக நடைபெறும் அந்த வருமான வரிச்சோதனை பற்றி நாட்டு மக்களுக்கு அதிர்ச்சி தரும் தகவல்கள் வெளிவந்துகொண்டிருக்கின்றன.